[{"text_idx": "#000000", "text": "Rhywun ar dy ochr di"}, {"text_idx": "#000002", "text": "Os wyt ti dros 16 oed yna mae Llywodraeth Cymru a\u2019r GIG (Gwasanaeth Iechyd Gwladol) yn dy annog i lawrlwytho app i helpu lleihau lledaeniad Covid-19. Ond mae rhai pobl yn poeni am lawrlwytho app o\u2019r fath ar eu ffo\u0302n. Efallai bod gen ti ychydig o gwestiynau, felly rydym am geisio ateb rhai ohonynt yn yr erthygl yma."}, {"text_idx": "#000003", "text": "To read this article in English, click here"}, {"text_idx": "#000004", "text": "Lansiwyd app Covid-19 y GIG ar 24 Medi yng Nghymru a Lloegr. Nid oes unrhyw reol yn nodi bod rhaid lawrlwytho\u2019r app yma, ond maen nhw\u2019n annog pobl i wneud gan y gall helpu i rybuddio ti os wyt ti wedi bod yn agos at rywun sydd wedi profi\u2019n bositif am Covid-19."}, {"text_idx": "#000005", "text": "Mae\u2019r app yn defnyddio Bluetooth dy ffo\u0302n i nodi pan fyddi di\u2019n agos at bobl eraill sy\u2019n defnyddio\u2019r app, pa mor hir rwyt ti\u2019n agos atynt, a pha mor agos wyt ti atynt. Mae hyn yn golygu, os ydynt yn profi\u2019n bositif am Covid-19 (ac yn cofnodi hyn ar yr app) yna byddi di\u2019n derbyn rhybudd am hyn, hyd yn oed os nad wyt ti\u2019n adnabod y person."}, {"text_idx": "#000006", "text": "Byddi di\u2019n cael cyngor i hunan-ynysu ac mae yna adran i wirio symptomau, bwcio prawf a chael canlyniadau trwy\u2019r app."}, {"text_idx": "#000007", "text": "Pa wybodaeth maen nhw ei angen?"}, {"text_idx": "#000008", "text": "Yr unig wybodaeth maent yn ofyn amdano yw rhan gyntaf dy god post (e.e. LL54), fel y gallant ddangos y lefel risg yn dy ardal leol. Ni fyddant yn gofyn am enw nag e-bost ac ni fyddant yn casglu unrhyw wybodaeth bersonol amdanat."}, {"text_idx": "#000009", "text": "Beth mae\u2019r app yn ei wneud?"}, {"text_idx": "#000010", "text": "Fel y soniwyd, mae\u2019r app yn cadw golwg ar gyswllt gyda phobl eraill fel dy fod di\u2019n cael rhybudd os wyt ti wedi bod mewn cysylltiad a\u0302 rhywun sydd wedi profi\u2019n bositif."}, {"text_idx": "#000011", "text": "Rhybudd: dweud wrthyt ti beth yw\u2019r lefel risg coronafeirws yn dy ardal cod post.Tracio: derbyn rhybudd os wyt ti wedi bod yn agos at rywun arall sydd yn defnyddio\u2019r app sydd wedi profi\u2019n bositifMewngofnodi i leoliad: Defnyddia dy ffo\u0302n i sganio codau QR sydd yn cael eu harddangos mewn mannau cyhoeddus. Os wyt ti wedi mewngofnodi i rywle, byddi di\u2019n derbyn rhybudd os oes posib dy fod di wedi dod i gyswllt a\u0302 coronafeirws yn y pythefnos diwethaf.Symptomau: gwirio dy symptomau i weld os gall fod yn Covid-19 a gweld os oes angen prawf.Prawf: yn helpu ti i archebu prawf am ddim a chael y canlyniad yn gyflym trwy\u2019r appYnysu: helpu ti i gadw trac ar yr amser rwyt ti wedi hunan ynysu a chael mynediad i gyngor perthnasol."}, {"text_idx": "#000012", "text": "Dyluniwyd yr ap gyda phreifatrwydd defnyddiwr mewn golwg, felly mae\u2019n tracio\u2019r firws, nid y bobl. Mae pob dyfais (dy ffo\u0302n) yn cael ID ar hap ac mae hwn yn cael ei gyfnewid rhwng dyfeisiau trwy Bluetooth. Mae\u2019r ID ar hap unigryw yma yn newid yn aml i ychwanegu haen ychwanegol o ddiogelwch a dy gadw\u2019n ddienw."}, {"text_idx": "#000013", "text": "Nid ydynt yn gofyn am unrhyw wybodaeth bersonol. Nid oes angen i ti roi cod post llawn hyd yn oed, dim ond yr hanner cyntaf fel y gellir adnabod dy ardal leol i reoli achosion lleol."}, {"text_idx": "#000014", "text": "Ar o\u0302l i ti osod yr app ar dy ffo\u0302n, mae\u2019n adnabod ffonau eraill sy\u2019n agos sydd hefyd yn rhedeg yr app. Mae\u2019n mesur pa mor agos rwyt ti wedi bod i ddyfeisiau eraill sy\u2019n rhedeg yr app ac am ba hyd. Mae hyn yn golygu ei fod yn gwybod os wyt ti wedi bod yn agos at rywun sydd wedi profi\u2019n bositif am coronafeirws a byddi di\u2019n cael dy hysbysu a gofynnir i ti hunan-ynysu."}, {"text_idx": "#000015", "text": "Beth sy\u2019n rhaid i mi ganiata\u0301u ar fy ffo\u0302n?"}, {"text_idx": "#000016", "text": "Er mwyn i\u2019r app weithio, bydd y ffo\u0302n yn gofyn i ti dderbyn nifer o ganiatadau:"}, {"text_idx": "#000017", "text": "Bluetooth \u2013 rhaid troi hwn ymlaen.Hysbysiadau Datguddio \u2013 rhaid caniata\u0301u\u2019r rhain i\u2019r olrhain cyswllt (contact tracing) weithio.Gwasanaethau Lleoliad \u2013 mae ffonau Android angen hyn, felly bydd yn gofyn i ti droi hwn ymlaen. Nid yw\u2019r app yn defnyddio gwasanaethau lleoliad ei hun, ac nid yw\u2019n gallu tracio dy leoliad.Hysbysiadau \u2013 rhaid troi\u2019r rhain ymlaen fel y gall yr app anfon rhybuddion i ti.Camera \u2013 Rhaid i ti ganiata\u0301u mynediad i\u2019r camera i fewngofnodi i leoliadau wrth sganio codau QR sy\u2019n cael eu harddangos."}, {"text_idx": "#000018", "text": "Beth os ydw i\u2019n profi\u2019n bositif am coronafeirws?"}, {"text_idx": "#000019", "text": "Os wyt ti\u2019n adrodd canlyniad prawf coronafeirws positif ar yr app, bydd defnyddwyr eraill yr app sydd wedi bod yn agos atat ti yn ystod y pythefnos diwethaf yn cael rhybudd. Bydd hyn yn dweud wrthynt y gallent fod wedi bod yn agored i\u2019r firws. Er mwyn amddiffyn dy breifatrwydd, ni fyddant yn cael gwybod pwy yw\u2019r person sydd wedi profi\u2019n bositif, na phryd y digwyddodd y cyswllt."}, {"text_idx": "#000020", "text": "Pa ddata maen nhw\u2019n ei gasglu?"}, {"text_idx": "#000021", "text": "Y brif wybodaeth sydd yn cael ei gasglu yw hanner cyntaf dy god post, manylion y lleoliadau rwyt ti wedi mewngofnodi iddynt ac unrhyw symptomau rwyt ti wedi\u2019u nodi, ond mae hefyd yn casglu gwybodaeth arall yn y cefndir."}, {"text_idx": "#000022", "text": "Mae API \u2018Google and Apple Exposure Notification\u2019 (GAEN) yn casglu dynodwyr hap defnyddwyr eraill sy\u2019n cael eu darlledu dros Bluetooth. Mae\u2019r app hefyd yn cofnodi nifer o ddadansoddeg (analytics) dienw fel gwneuthuriad a model dy ffo\u0302n, fersiwn yr app rwyt ti\u2019n ei ddefnyddio, a\u2019r defnydd o ddata fel y gallant wneud gwelliannau i\u2019r app yn y dyfodol."}, {"text_idx": "#000023", "text": "Byddant hefyd yn dweud wrth y GIG faint o ddefnyddwyr yn dy ardal cod post sydd wedi adrodd symptomau (neu sydd wedi bod mewn cysylltiad a\u0302\u2019r firws). Bydd hyn yn cael ei ddefnyddio i gynllunio adnoddau\u2019r GIG lleol, ac i ddysgu mwy am ledaeniad y firws."}, {"text_idx": "#000024", "text": "Sut ydw i\u2019n mewngofnodi i leoliadau?"}, {"text_idx": "#000025", "text": "Pan fyddi di\u2019n mynd i leoliad cyhoeddus edrycha am god QR wedi\u2019i arddangos mewn llefydd sydd yn cymryd rhan. Agora\u2019r app, dewis \u2018Mewngofnodi i leoliad\u2019 a bydd hyn yn agor y camera i dynnu llun o\u2019r cod QR. Yna bydd y lleoliad yn cael ei gadarnhau ar y sgrin."}, {"text_idx": "#000026", "text": "Ydy\u2019r app yn defnyddio fy nata?"}, {"text_idx": "#000027", "text": "Na. Mae\u2019r rhwydweithiau symudol mawr wedi cytuno na fyddant yn defnyddio lwfans data pobl i ddefnyddio\u2019r app. Mae hyn yn cynnwys Vodafone, Three, EE, O2, Sky a Virgin."}, {"text_idx": "#000028", "text": "A fydd rhaid i mi ddilyn rheolau Covid-19 eraill os ydw i\u2019n lawrlwytho\u2019r app?"}, {"text_idx": "#000029", "text": "Bydd yr app yn gefnogaeth fawr i olrhain cysylltiadau a cheisio arafu lledaeniad y firws, ond atgoffir pobl y dylent fod yn dilyn y rheolau a\u2019r rheoliadau a osodwyd gan Lywodraeth Cymru i gadw Cymru\u2019n ddiogel."}, {"text_idx": "#000030", "text": "Cadwa bellter cymdeithasol o 2 fetrGolcha dy ddwylo yn rheolaiddGweithio gartref lle bo hynny\u2019n bosiblDilyn cyfyngiadau cloi lleolDilyn y rheolau yngly\u0302n a\u0302 chwrdd a\u0302 phobl (gwahanol os wyt ti mewn ardal cloi lleol neu beidio)Arhosa gartref os wyt ti, neu unrhyw un yn dy gartref estynedig (bybl) yn dangos symptomau."}, {"text_idx": "#000031", "text": "Ydw i\u2019n gallu dileu\u2019r app?"}, {"text_idx": "#000032", "text": "Mae posib dileu\u2019r app ar unrhyw adeg. Os wyt ti\u2019n gwneud hynny, ni fyddi di\u2019n derbyn unrhyw rybuddion na hysbysiadau os wyt ti wedi bod yn agos at rywun sydd wedi profi\u2019n bositif am Covid-19."}, {"text_idx": "#000035", "text": "Am ddim o ffonau symudol. Ni fydd yn ymddangos ar y bil."}, {"text_idx": "#000036", "text": "Yn rhad ac am ddim!"}, {"text_idx": "#000037", "text": "Oes rhywun yn gwrando arnat ti?"}, {"text_idx": "#000038", "text": "Rhywun i wrando. Rhywun i'th gymryd o ddifrif. Rhywun i roi cyngor."}, {"text_idx": "#000039", "text": "Gwybodaeth am y Brechlyn Covid i rai 12 i 15 oed"}]